Haat jy jou werk? Moenie jou bekommer nie. Jy is nie alleen nie. Bitter min mense doen waarvoor hulle werklik lief is. Meeste aardbewoners het verval in ’n eentonige ja-en-amen-roetine van huis toe, werk toe, paycheck, broke. Jy werk jouself poegaai net sodat jou baas sy kinders met ’n oorsese vakansie in Monaco kan bederf. Mond verby rebelleer met alle mag en krag teen “the man” wat alewig in ons nekke blaas. In hierdie satiriese sketskomedie deel ses uitspattige karakters hul ervarings oor die korporatiewe wêreld. Hulle berei ons voor op onsuksesvolle onderhoude, gee slegte raad oor CV-skutblaaie en wys ons hoe om iemand op ’n baie onetiese manier te fire. Mond verby sluit selfs ’n TED-talk oor die belangrikheid van lyfstraf in die werkplek in. ’n Eenvoudige, maar vlymskerp solovertoning soos jy nog nooit gesien het nie.